

Kliimaministeerium

[info@kliimaministeerium.ee](mailto:info@kliimaministeerium.ee) Meie: kuupäev vastavalt digitaalallkirja

kuupäevale nr 9-1/2024/3997

**Võru metskond 65 otsustuskorras võõrandamine**

**või vara üleandmine teisele riigivara valitsejale**

Võru Vallavalitsus esitas 05.04.2024 Riigimetsa Majandamise Keskusele (edaspidi RMK) taotluse nr 5-2/1279 Võru maakonnas Võru vallas Umbsaare külas Võru metskond 65 (katastritunnus 91804:004:1580) kinnisasja otsustuskorras tasuta võõrandamiseks Võru vallale.

Esitatud taotluses on kirjas, et Võru Vallavolikogu võttis 21.02.2024 vastu otsuse nr 136 „ Kinnisasja tasuta riigilt omandamine“, omandada riigilt Võru vallale tasuta Võru metskond 65 kinnisasi, mis piirneb olemasoleva jäätmejaamaga. Olemasoleva jäätmejaama alune maa on eraomandis ja see on koormatud hoonestusõigusega. Kinnisasja omandamise eesmärgiks on tagada olemasoleva jäätmejaama laiendamise võimalus või vajadusel uue jäätmejaama rajamine juhuks, kui hoonestusõiguse kasutus lõpeb ja uued kasutamistingimused ei ole vallale vastuvõetavad. Kohaliku omavalitsuse korralduse seaduse § 6 lõige 1 kohaselt on omavalitsuse üheks ülesandeks korraldada jäätmemajandust. Võru metskond 65 on asukohast tulenevalt sobiv jäätmejaama laiendamiseks või uue rajamiseks. Katastriüksusel asuvad lagunevad ehitised ja rajatised ei ole ehitisregistrisse kantud.

RMK on välja selgitanud, et ei vaja Võru metskond 65 maaüksust oma põhimäärusest tulenevate ülesannete täitmiseks, mida kinnitab RMK juhatuse 13.05.2024 otsus nr 1-32/43 „Seisukoha andmine riigivara valitsejale RMK valduses oleva vara võõrandamise otsustamiseks“.

RVS §-s 96 sätestatud korras teatas RMK 28.05.2024 riigi kinnisvararegistris Võru metskond 65 kinnisasja võõrandamise kavatsusest (menetlus nr 24-3515) ning palus teada anda kinnisasja vajalikkusest.

28.05.2024 laekus riigi kinnisvararegistri kaudu Kaitseministeeriumilt taotlus, milles palutakse Võru metskond 65 maaüksust mitte võõrandada, kuna see on vajalik Kaitseväele. Ühtlasi on Kaitseministeerium 05.06.2024 esitanud Kliimaministeeriumile avalduse nr 12-7/24/36 „Kaitseministeeriumi valitsemisele kinnistu üleandmise taotlus ja volitus“, milles avaldatakse soovi Võru metskond 65 kinnistu üle anda Kaitseministeeriumile riigivaraseaduse § 11 lõike 2 alusel riigikaitseliste ülesannete täitmiseks. Kliimaministeerium on edastanud nimetatud taotluse RMK-le seisukoha saamiseks.

Tulenevalt riigivaraseaduse §-st 29 võib riigivara võõrandada, kui see ei ole vajalik riigivara valitsejale, kuid on vajalik kohaliku omavalitsuse üksusele tema seadusest tulenevate ülesannete täitmiseks. Riigivaraseaduse § 11 lõige 2 sätestab, et riigivara valitseja võib taotleda teiselt riigivara valitsejalt talle riigivara valitsemise üleandmist, kui riigivara on vajalik tema õigusaktidest tulenevate ülesannete täitmiseks ning teine riigivara valitseja ei vaja seda riigivara oma õigusaktidest tulenevate ülesannete täitmiseks.

Tekkinud on olukord, kus Võru metskond 65 kinnistut soovib endale Võru vald seadusest tulenevate ülesannete täitmiseks ja Kaitseministeerium riigikaitseliste ülesannete täitmiseks.

RMK kõnealuse kinnisasja volitatud asutusena riigivara otsustuskorras võõrandamist või üleandmist ei otsusta, vaid annab riigivara valitsejale seisukoha, kas maaüksus on vajalik talle määratud ülesannete täitmiseks. Seetõttu palume Kliimaministeeriumilt, kui riigivara valitsejalt suuniseid edasisteks toiminguteks, kas jätkata tasuta otsustuskorras võõrandamise menetlusega Võru vallale, või valmistada ette eelnõu riigivara üleandmiseks ühelt riigivara valitsejalt teisele.

Lugupidamisega

(allkirjastatud digitaalselt)

Karl Mänd

Kinnisvaraosakonna juhataja

Lisa: 1.RMK juhatuse 13.05.2024 otsus nr 1-32/43

2.Võru Vallavalitsuse taotlus

Koopia: Võru Vallavalitsus

Ere Kaaristu

528 5345